## El portal de Transparència de la Generalitat GVA Oberta s'acosta al milió de visites en 2023

*** El portal oferix novetats com el visor de contractació, el cercador de governs locals oberts i la millora de la informació sobre béns immobles**

El portal de Transparència de la Generalitat GVA Oberta ha aconseguit en 2023 la segona xifra més alta de visites des de la seua posada en marxa en 2015, i se situa en 967.179, la qual cosa suposa un increment del 3,29 % respecte a l'exercici anterior.

El director general de Transparència i Participació, José Tárrega, ha afirmat que estos resultats “reafirmen el compromís del Govern Valencià amb l'àrea de transparència i la publicitat activa de la informació”.

Tal com recull l'últim informe sobre l'ús del portal de Transparència de la Generalitat corresponent a l'exercici 2023, s'han registrat visites de 668.524 usuaris i usuàries, dels quals 462.832 van ser nous, amb un total de 2.700.488 pàgines vistes, la qual cosa suposa un increment del 31 % en relació a 2022.

Quant als dispositius utilitzats per a les consultes, el 57 % de les visites es van realitzar des d'un ordinador, mentre que el 42 % dels accessos van ser des d'un telèfon mòbil i l'1 % des d'una tauleta. Així mateix, per cada sessió s'han vist una mitjana de 3,3 pàgines, mentre que el dia amb més visites va ser el passat el 19 de juliol amb un total de 5.987 sessions. El temps mitjà per cada una de les sessions ha sigut de 2 minuts i 5 segons.

La major part de les sessions en el portal GVA Oberta es van realitzar des de la Comunitat Valenciana, amb 512.473, seguida de Catalunya amb 56.279 accessos, la Comunitat de Madrid amb 40.243, Andalusia amb 22.360 i Aragó amb 6.546.

D'acord amb les dades analitzades, les pàgines que més han consultat els usuaris i usuàries del portal GVA Oberta han sigut la ‘fitxa d'alt càrrec’ amb 560.346, la qual cosa la situa com la secció més consultada del portal en 2023; l'‘organigrama del Consell’, amb 487.233 accessos i de l'‘agenda, la pàgina d'inici del portal i les retribucions del personal empleat públic', amb 349.876, 151.349 i 99.513 consultes respectivament.

Quant a les visites acumulades a GVA Oberta des de 2015, arriben a un total de 5.659.733 durant els huit anys que porta en marxa, fetes per 4.161.601 persones, les quals van accedir a la informació continguda el portal de Transparència de la Generalitat.

**Novetats del portal**

El portal de Transparència de la Generalitat GVA Oberta ha introduït nous continguts i ha dut a terme un procés d'actualització constant dels ja existents per a millorar la informació que oferix a la ciutadania. En este sentit, s'ha inclòs un nou visor de contractació que permet consultar i analitzar els contractes de la Generalitat; un cercador de governs locals oberts i un mapa local de governs oberts de la Comunitat Valenciana que permet consultar els recursos que en matèria de transparència disposen les entitats locals de tot el territori valencià; l'accés als informes, estudis o dictàmens que la Generalitat contracta o encarrega a tercers; o anàlisi de les despeses de personal de la Generalitat i els seus organismes autònoms, entre altres qüestions.

Al seu torn, s'han inclòs millores per a la consulta de la informació sobre béns immobles, l'agenda, els viatges i els obsequis rebuts i entregats pels alts càrrecs de la Generalitat; a més de reorganitzar la informació per a fer-la més clara i comprensible en relació a conceptes retributius dels alts càrrecs, entre altres aspectes.

Més informació [ací](https://gvaoberta.gva.es/es/inici).

Fecha: 11/01/2024